‘Babaverkragter’ laat vaar borgtogaansoekŉ Man wat daarvan verdink word dat hy ŉ ses week oue babatjie verkrag het, het Woensdag in die Kimberley-landdroshof sy aansoek om borgtog laat vaar. Volgens Mashudu Malabi, ŉ woordvoerder van die Nasionale Vervolgingsgesag (NVG) in die Noord-Kaap, het die 24-jarige verdagte, wie se naam nog nie bekend gemaak mag word nie, regsverteenwoordiging geweier. Die saak is tot 12 Februarie uitgestel. Die man, wat glo die baba se oom is, het die kind na bewering op 25 November verkrag. Die dogtertjie is ná die voorval in die intensiewesorgeenheid by ŉ plaaslike hospitaal opgeneem. Sy het ŉ operasie ondergaan en is daarna na die Universitas Akademiese-hospitaal in Bloemfontein oorgeplaas. Sy is in ŉ stabiele toestand.